MEDDELELSE FRA KOMMISSIONEN om indledning af konsultationer med Haiti i henhold til Lomé-konventionens artikel 366, litra a)

Lige siden Rony Smarths regering trådte tilbage i juni 1997, har Haiti været præget af en forfatningskrise, som kun har kunnet løses gennem afholdelse af demokratiske valg.

Efter flere udsættelser fandt den første valgrunde til de lovgivende instanser omsider sted den 21. maj 2000 med det formål at få valgt 19 senatorer, 83 parlamentsmedlemmer, 133 borgmestre samt 7124 repræsentanter til de lokale råd.

Organisationen af Amerikanske Stater (OAS) fik af det internationale samfund, og med de haitiske myndigheders tilladelse, bemyndigelse til at varetage overvågningen af valgene. Som supplement til OAS har forskellige lande og internationale organisationer udsendt observatører (USA, Canada, Spanien, de fransktalende lande), og der er blevet etableret et net af nationale observatører (Conseil national d'Observation des élections, CNO).

Den første valgrunde foregik under ordnede forhold (bortset fra få isolerede episoder) og med en stor valgdeltagelse. De delresultater og foreløbige resultater, som det midlertidige valgråd (CEP) meddelte den 29. maj, viste alt i alt en sejr for partiet LAFAMNI LAVALLAS under den tidligere præsident Jean Bertrand Aristide, især med hensyn til senatet, hvor 16 ud af 17 pladser ved stemmeoptællingen - i henhold til disse resultater - tilfaldt dette parti.

I et kommuniké fra OAS, der blev offentliggjort den 24. maj, fastslås det, at valget "er foregået på en acceptabel måde ... på trods af en række større uregelmæssigheder ... som dog i de fleste tilfælde ikke vil få større indvirkning på resultaterne".

Oppositionspartierne har dog indgivet flere klager over valgsvindel til CEP.

Den 2. juni skrev lederen af OAS' internationale observatørkorps, O. Marville, til formanden for CEP for at gøre ham opmærksom på den beregningsmetode, der var anvendt ved tildelingen af pladser i senatet, og som er i strid med både valgloven og forfatningen. Dette initiativ blev af de haitiske myndigheder optaget som "utidig indblanding". Den 14. juni afgav generalsekretæren for De Forenede Nationer en erklæring, hvori han anmodede CEP om at følge OAS' henstillinger samt overholde valgloven.

Den 18. juni, efter at 2 ud af CEP's 9 medlemmer havde trukket sig ud af rådet, flygtede dets formand, Léon Manus, til De Forenede Stater, hvor han offentligt kritiserede den pression og de trusler, han havde været udsat for med henblik på offentliggørelsen af resultaterne, som de forelå, uden at der blev taget hensyn til OAS' bemærkninger. I henhold til hans udsagn burde kun 5 senatorer (i stedet for 16) fra partiet LAFAMNI LAVALLAS være blevet valgt direkte efter den første valgrunde, i henhold til valgloven. De seks resterende medlemmer af CEP gav ikke desto mindre officielt meddelelse om resultaterne (uden nogen ændringer).

Det internationale samfund (USA, Canada, Frankrig og EU) reagerede ved skarpt at kritisere den anvendte metode og ved at insistere på en revision af resultaterne (som først foreligger officielt, når de er offentliggjort i landets statstidende (Journal Officiel)). Den samme holdning er indtaget af forskellige organisationer, der er repræsentative for det haitiske samfund: RCN (réseau civique national), biskopkonferencen, handelskammeret, det protestantiske kirkesamfund, sammenslutningen af haitiske erhvervsfolk.

Oppositionspartierne, der er samlet i en "samarbejdsgruppe", bekræfter, at de ikke agter at deltage i den anden valgrunde, selv om flere kandidater - i henhold til visse kilder - ville kunne stille op individuelt. På et møde den 26. juni med det diplomatiske korps meddeler præsident Préval, at han holder fast ved sin beslutning om ikke at ændre resultaterne af den første valgrunde og at gennemføre den anden valgrunde den 9. juli.

Den 7. juli offentliggør OAS' internationale observatørkorps et kommuniké, hvori det præciseres, at OAS ikke agter at overvåge den anden valgrunde som følge af, at de af CEP meddelte resultater er ukorrekte. I dette kommuniké udtaler OAS, at "... disse ukorrekte resultater, som har en afgørende indvirkning på det antal kandidater til senatet, der er valgt i første runde, kan på ingen måde udgøre grundlaget for en troværdig og retfærdig valgprocedure".

På trods af, at såvel OAS som en række nationale observatører (RCNO) havde trukket sig tilbage, fandt den anden valgrunde dog sted den 9. juli med en - forekommer det - ringe valgdeltagelse.

I en erklæring, der blev udsendt den 12. marts, havde EU allerede beklaget udsættelserne af valget og havde understreget dets vigtighed og dets troværdighed med henblik på, "at bistanden fra EU kan videreføres i fuldt omfang". I en resolution fra mødet den 20. til 23. marts havde Den Paritetiske Forsamling AVS-EU ligeledes givet udtryk for sin bekymring med hensyn til valgprocessens forsinkelse og understreget dens betydning for etableringen af demokratiske institutioner.

Disse bekymringer er siden blevet bekræftet gennem valgprocessens utroværdighed og den manglende overholdelse af de demokratiske og retsstatslige principper, som omhandlet i Lomé-konventionens artikel 5.

I lyset af ovenstående og i henhold til bestemmelserne i Lomé-konventionens artikel 366, litra a), foreslår Kommissionen Rådet, at det opfordrer AVS-parten til at indlede en række konsultationer med henblik på en dybtgående drøftelse af situationen og i givet fald med henblik på at rette op på den, i overensstemmelse med de betingelser, der er anført i vedlagte skrivelse.

Formålet med disse konsultationer er at understrege den betydning, Den Europæiske Union tillægger overholdelsen af de væsentlige punkter, der henvises til i Lomé-konventionens artikel 5, og at få nærmere oplyst, hvad Haiti agter at gøre for at bringe landet i overensstemmelse med disse bestemmelser.

BILAG

Bruxelles, den

Hr. premierminister

I en meddelelse af 7. juli har Organisationen af Amerikanske Staters internationale observatørkorps heftigt beklaget den manglende overholdelse af valgloven i forbindelse med beregningen af resultatet af første valgrunde til de lovgivende forsamlinger og har givet udtryk for den opfattelse, at disse beregninger ikke kunne lægges til grund for en troværdig og retfærdig valgprocedure. Den Europæiske Union beklager, at det midlertidige valgråd (CEP) har nægtet at anerkende denne fejl, der stiller spørgsmålstegn ved lovligheden af de institutioner, der fremgår af dette valg.

I lyset af bestemmelserne i Lomé-konventionens artikel 5 vedrørende overholdelsen af de retsstatslige og demokratiske principper, og i henhold til Lomé-konventionens artikel 366, litra a), har jeg den ære at indbyde Haiti til en række konsultationer med henblik på en dybtgående drøftelse af situationen og med henblik på i givet fald at rette op på denne situation.

Jeg foreslår, at disse konsultationer finder sted den i Bruxelles i Rådet for Den Europæiske Unions bygning.

Med venlig hilsen.

På Rådets vegne På Kommissionens vegne

Kopier: Formanden for AVS-Ambassadørudvalget

Haitis ambassadør ved Den Europæiske Union

Generalsekretæren for AVS-Landegruppen